Propunere de REGULAMENT DE PUNERE ÎN APLICARE AL CONSILIULUI de încheiere a reexaminării intermediare parțiale referitoare la măsurile antidumping aplicate importurilor de biomotorină originare din Statele Unite ale Americii, extinse la importurile expediate din Canada, indiferent dacă sunt sau nu declarate ca fiind originare din Canada /* COM/2014/0125 final - 2014/0067 (NLE) */





EXPUNERE DE MOTIVE 1. Motivele și obiectivele propunerii Prezenta propunere se referă la aplicarea Regulamentului (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (denumit în continuare „regulamentul de bază”), în cadrul reexaminării intermediare parțiale referitoare la taxele antidumping în vigoare pentru biomotorina originară din Statele Unite ale Americii, extinse la importurile de biomotorină expediată din Canada, indiferent dacă sunt sau nu declarate ca fiind originare din Canada. || Contextul general Prezenta propunere este realizată în contextul punerii în aplicare a regulamentului de bază. || Dispoziții în vigoare în domeniul propunerii O taxă antidumping definitivă aplicată importurilor de esteri monoalchilici de acid gras și/sau motorină parafinică obținută prin sinteză și/sau hidro-tratament, de origine non-fosilă, produse cunoscute în general sub denumirea de „biomotorină”, sub formă pură sau în amestecuri cu un conținut în greutate de peste 20 % de esteri monoalchilici de acid gras și/sau motorină parafinică obținută prin sinteză și/sau hidro-tratament, de origine non-fosilă (denumit în continuare „produsul supus reexaminării” sau „biomotorină”), încadrate în prezent la codurile NC ex 1516 20 98, ex 1518 00 91, ex 1518 00 99, ex 2710 19 43, ex 2710 19 46, ex 2710 19 47, ex 2710 20 11, ex 2710 20 15, ex 2710 20 17, ex 3824 90 97, 3826 00 10 și ex 3826 00 90, originare din Statele Unite ale Americii, prin Regulamentul (CE) nr. 599/2009 (JO L 179, 10.7.2009, p. 26). Prin Regulamentul de punere în aplicare (UE) nr. 444/2011 al Consiliului (JO L 122, 11.5.2011, p. 12), taxa antidumping definitivă aplicată importurilor de biomotorină originare din Statele Unite ale Americii a fost extinsă la importurile de biomotorină expediată din Canada, indiferent dacă sunt sau nu declarate ca fiind originare din Canada. || Coerența cu alte politici și obiective ale Uniunii Nu se aplică. || 2. Consultarea părților interesate și evaluarea impactului Consultarea părților interesate || Părțile interesate vizate de procedură au avut posibilitatea de a-și apăra interesele pe parcursul procedurii, în conformitate cu dispozițiile regulamentului de bază. || Obținerea și utilizarea expertizei || Nu a fost necesar să se recurgă la expertiză externă. || Evaluarea impactului Prezenta propunere este rezultatul punerii în aplicare a regulamentului de bază. Regulamentul de bază nu prevede o evaluare generală a impactului, dar conține o listă exhaustivă de condiții care trebuie evaluate. || 3. Elementele juridice ale propunerii Rezumatul acțiunii propuse La 30 aprilie 2013, Comisia a deschis o reexaminare intermediară parțială referitoare la taxele antidumping care se aplică importurilor de biomotorină originare din Statele Unite ale Americii, extinse la importurile expediate din Canada, indiferent dacă sunt sau nu declarate ca fiind originare din Canada. Reexaminarea a fost demarată în urma unei cereri justificate depuse de producătorul canadian Ocean Nutrition Canada (denumit în continuare „solicitantul”). Solicitantul nu a reușit să demonstreze că este capabil să producă întreaga cantitate de biomotorină pe care a expediat-o către Uniune de la începutul perioadei de anchetă a anchetei privind practicile de eludare. Prin urmare, ancheta de reexaminare ar trebui încheiată fără a se acorda solicitantului scutirea de la măsurile antidumping în vigoare, astfel cum au fost extinse. Prin urmare, se propune adoptarea de către Consiliu a propunerii de regulament anexate în vederea încheierii anchetei de reexaminare intermediară, care ar trebui publicată în Jurnalul Oficial al Uniunii Europene. || Temei juridic Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene. || Principiul subsidiarității Propunerea intră în sfera competenței exclusive a Uniunii. În consecință, principiul subsidiarității nu se aplică. || Principiul proporționalității Propunerea respectă principiul proporționalității din următoarele motive: || Tipul acțiunii este descris în regulamentul de bază menționat anterior și nu permite luarea unei decizii la nivel național. || Nu sunt necesare indicații privind modul în care sarcina financiară și administrativă care revine Uniunii, guvernelor naționale, autorităților regionale și locale, operatorilor economici și cetățenilor este limitată la minimum și proporțională cu obiectivul propunerii. || Alegerea instrumentelor || Instrumentul propus: regulament. || Alte mijloace nu ar fi potrivite, din următoarele motive: alte mijloace nu ar fi adecvate deoarece regulamentul de bază nu prevede opțiuni alternative. || 4. Implicațiile bugetare Propunerea nu are implicații asupra bugetului Uniunii. || 2014/0067 (NLE) Propunere de REGULAMENT DE PUNERE ÎN APLICARE AL CONSILIULUI de încheiere a reexaminării intermediare parțiale referitoare la măsurile antidumping aplicate importurilor de biomotorină originare din Statele Unite ale Americii, extinse la importurile expediate din Canada, indiferent dacă sunt sau nu declarate ca fiind originare din Canada CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene ([1]) (denumit în continuare „regulamentul de bază”), în special articolul 11 alineatul (3) și articolul 13 alineatul (4), având în vedere propunerea prezentată de Comisia Europeană („Comisia”), după consultarea comitetului consultativ, întrucât: 1. PROCEDURA 1.1. Măsuri în vigoare (1) Prin Regulamentul (CE) nr. 599/2009 ([2]) Consiliul a impus o taxă antidumping definitivă asupra importurilor de esteri monoalchilici de acid gras și/sau motorină parafinică obținută prin sinteză și/sau hidro-tratament, de origine non-fosilă, produse cunoscute în general sub denumirea de „biomotorină”, sub formă pură sau în amestecuri cu un conținut în greutate de peste 20 % de esteri monoalchilici de acid gras și/sau motorină parafinică obținută prin sinteză și/sau hidro-tratament, de origine non-fosilă (denumit în continuare „produsul supus reexaminării” sau „biomotorină”), încadrate în prezent la codurile NC ex 1516 20 98, ex 1518 00 91, ex 1518 00 99, ex 2710 19 43, ex 2710 19 46, ex 2710 19 47, ex 2710 20 11, ex 2710 20 15, ex 2710 20 17, ex 3824 90 97, 3826 00 10 și ex 3826 00 90, originare din Statele Unite ale Americii („măsurile inițiale în vigoare”). (2) Prin Regulamentul (UE) nr. 444/2011 ([3]), în urma unei anchete privind practicile de eludare, Consiliul a extins taxa antidumping definitivă aplicată importurilor de biomotorină originare din Statele Unite ale Americii la importurile de biomotorină expediată din Canada, indiferent dacă sunt sau nu declarate ca fiind originare din Canada („măsuri extinse”). 1.2. Cererea de reexaminare (3) Ocean Nutrition Canada (denumit în continuare „solicitantul”), un producător-exportator din Canada, a depus o cerere de reexaminare intermediară parțială (denumită în continuare „cererea de reexaminare”) în conformitate cu articolul 11 alineatul (3) și articolul 13 alineatul (4) din regulamentul de bază. (4) Cererea avea un obiect limitat, și anume examinarea posibilității de a acorda o scutire de la măsurile extinse, în ceea ce îl privește pe solicitant. (5) În cererea de reexaminare, solicitantul a declarat că este într-adevăr producător de biomotorină și că este capabil să producă întreaga cantitate de biomotorină pe care a expediat-o către Uniune de la momentul începerii anchetei referitoare la eludarea măsurilor antidumping care a condus la instituirea măsurii extinse. (6) Perioada de anchetă care a fost luată în considerare pentru ancheta privind practicile de eludare menționată în considerentul (2) de mai sus a acoperit perioada cuprinsă între 1 aprilie 2009 și 30 iunie 2010 (denumită în continuare „perioada de anchetă inițială”). Perioada de anchetă pentru ancheta de față a vizat perioada cuprinsă între 1 aprilie 2012 și 31 martie 2013 (denumită în continuare „perioada de anchetă”). (7) Solicitantul a furnizat elemente de probă prima facie conform cărora acesta s-a constituit ca producător de biomotorină în Canada cu mult timp înainte de instituirea măsurilor inițiale. În plus, solicitantul a declarat că nu are legături cu niciun producător de biomotorină situat în Statele Unite ale Americii. 1.3. Deschiderea unei reexaminări intermediare parțiale (8) După ce a constatat, în urma consultării comitetului consultativ, că cererea de reexaminare conținea suficiente elemente de probă prima facie pentru a justifica inițierea unei reexaminări intermediare parțiale, printr-un aviz publicat în Jurnalul Oficial al Uniunii Europene([4]) (denumit în continuare „aviz de inițiere”), Comisia a inițiat, la data de 30 aprilie 2013, o reexaminare intermediară parțială, în conformitate cu articolul 11 alineatul (3) și articolul 13 alineatul (4) din regulamentul de bază, limitată la examinarea posibilității de a acorda o scutire de la măsurile extinse în ceea ce îl privește pe solicitant. 1.4. Părți interesate (9) Comisia a informat oficial solicitantul, precum și reprezentanții Canadei cu privire la inițierea reexaminării intermediare parțiale. Părților interesate li s-a oferit posibilitatea de a-și face cunoscute în scris punctele de vedere și de a solicita o audiere în termenul stabilit în avizul de deschidere. Numai solicitantul s-a manifestat. Nu s-a solicitat nicio audiere. (10) Comisia a primit răspunsul la chestionar transmis de către solicitant, care a fost verificat la fața locului la sediul solicitantului în Canada. 2. CONSTATĂRILE ANCHETEI ȘI ÎNCHEIEREA REEXAMINĂRII (11) Ancheta a stabilit că solicitantul este într-adevăr producător de biomotorină și că nu are legături cu niciun producător de biomotorină situat în Statele Unite ale Americii. (12) În urma constatărilor făcute în timpul vizitelor la fața locului la sediul său din Canada, solicitantului i s-a cerut să prezinte informații suplimentare care să demonstreze că deține o capacitate de producție suficientă pentru a-și susține volumul de vânzări din perioada de anchetă. (13) În pofida mai multor prelungiri ale termenului, solicitantul nu a furnizat Comisiei informațiile solicitate. (14) În plus, ancheta a arătat că, după intrarea în vigoare a măsurilor extinse, solicitantul ar fi exportat produsul în cauză către Uniune sub un cod NC care nu intra sub incidența măsurilor. Solicitantul a fost invitat de Comisie să justifice utilizarea acestui cod NC. Însă acesta nu a furnizat nicio informație sau niciun alt element de probă care să demonstreze că aceste exporturi ar trebui să fie acoperite de codul NC care nu intră sub incidența măsurilor. (15) Pe baza celor de mai sus, se consideră că solicitantul nu a reușit să demonstreze că a fost în măsură să producă întreaga cantitate de biomotorină pe care a expediat-o către Uniune de la începutul perioadei de anchetă inițială. Pe lângă faptul că solicitantul nu a furnizat informațiile solicitate de Comisie, acesta nu a furnizat nici alte elemente de probă care să arate că nu a fost implicat în practici de eludare. Din acest motiv, ancheta de reexaminare ar trebui încheiată fără a se acorda solicitantului scutirea de la măsurile extinse. (16) Părțile interesate au fost informate cu privire la intenția de a încheia ancheta de reexaminare și au avut posibilitatea de a prezenta observații. Nu s-au primit niciun fel de observații care ar putea influența decizia de a încheia ancheta de reexaminare. (17) Prin urmare, se concluzionează că reexaminarea intermediară parțială referitoare la măsurile antidumping aplicate importurilor de biomotorină originare din Statele Unite ale Americii, extinse la importurile de biomotorină expediate din Canada, indiferent dacă sunt sau nu declarate ca fiind originare din Canada, ar trebui încheiată fără să se modifice măsurile antidumping extinse, ADOPTĂ PREZENTUL REGULAMENT: Articolul 1 Reexaminarea intermediară parțială a măsurilor antidumping aplicabile importurilor de biomotorină originare din Statele Unite ale Americii, extinse prin Regulamentul (UE) nr. 444/2011 la importurile de biomotorină expediate din Canada, indiferent dacă sunt sau nu declarate ca fiind originare din Canada, deschisă în temeiul articolului 11 alineatul (3) și al articolului 13 alineatul (4) din Regulamentul (CE) nr. 1225/2009, se încheie fără modificarea măsurii antidumping în vigoare extinse. Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele [1] JO L 343, 22.12.2009, p. 51. [2] JO L 179, 10.7.2009, p. 26. [3] JO L 122, 11.5.2011, p. 12. [4] JO C 124, 30.4.2013, p. 7.